

**GUVERNUL REPUBLICII MOLDOVA**

**H O T Ă R Î R E nr. \_\_\_\_**

**din \_\_\_\_\_\_\_\_\_\_\_\_\_\_\_\_\_\_**

**Chişinău**

**cu privire la** **Centrul integrat de pregătire pentru aplicarea legii**

**al Ministerului Afacerilor Interne**

În conformitate cu prevederile art.15, art. 122, art. 139 ale Codului educației al Republicii Moldova (Monitorul Oficial al Republicii Moldova, 2014, nr. 319-324, art. 634), şi în vederea implementării Hotărîrii Guvernului Republicii Moldova nr.587 din 12 mai 2016 ”Pentru aprobarea Strategiei de dezvoltare a Poliţiei pentru anii 2016-2020 şi a Planului de acţiuni privind implementarea acesteia” (Monitorul Oficial al Republicii Moldova, 2016, nr. 134-139, art. 645), Guvernul,

**HOTĂRĂŞTE:**

1. Se înfiinţează Centrul integrat de pregătire pentru aplicarea legii, în care Ministerul Afacerilor Interne exercită calitatea de fondator.

2. Adresa juridică a Centrului integrat de pregătire pentru aplicarea legii al Ministerului Afacerilor Interne este municipiul Chişinău, strada Nicolae Dimo, nr. 30.

3. Se aprobă:

1) Statutul Centrului integrat de pregătire pentru aplicarea legii al Ministerului Afacerilor Interne, conform anexei nr. 1.

2) Planul de acţiuni pentru anii 2017-2021 privind constituirea Centrului integrat de pregătire pentru aplicarea legii al Ministerului Afacerilor Interne, conform anexei nr. 2.

4. Ministerul Afacerilor interne:

1) în limitele competenţei şi din contul mijloacelor aprobate prin legea bugetului de stat pe anul respectiv, precum şi din alte surse prevăzute de lege, va asigura realizarea prevederilor Planului de acțiuni. Costurile estimative ale acţiunilor vor fi ajustate pe perioada implementării Planului, reieşind din volumele de alocaţii disponibile în bugetul de stat.

2) va întreprinde măsurile necesare pentru înfiinţarea şi operaţionalizarea Centrului integrat de pregătire pentru aplicarea legii, pînă la 1 septembrie 2021;

3) va prezenta Guvernului, anual, pînă la 1 februarie, raportul de evaluare a realizării, pentru anul precedent, al Planului de acţiuni.

**PRIM-MINISTRU Pavel FILIP**

**Contrasemnează:**

**Ministru al afacerilor interne Alexandru JIZDAN**

**Ministru al educaţiei, culturii şi cercetării Monica BABUC**

**Ministrul finanțelor Octavian ARMAȘU**

Anexa nr. 1

la Hotărîrea Guvernului nr.\_\_\_\_

din ”\_\_\_\_ ” \_\_\_\_\_\_\_\_\_\_\_\_ 2017

**Statutul**

**Centrului integrat de pregătire pentru aplicarea legii**

**al Ministerului Afacerilor Interne**

**Capitolul I.**

**Dispoziţii generale**

1. Centrul integrat de pregătire pentru aplicarea legii (denumit în continuare Centru) este instituţie publică de învăţămînt, subordonată Ministerului Afacerilor Interne (denumit în continuare MAI), cu personalitate juridică.

Centrul dispune de ştampilă cu imaginea Stemei de stat a Republicii Moldova şi cu denumirea completă, de patrimoniu propriu şi posedă autonomie administrativă şi didactică.

1. Centrul organizează şi desfășoară formarea profesională continuă a personalului MAI, din instituţii de aplicare a legii şi pentru alţi beneficiari.
2. Centrul îşi desfăşoară activitatea în conformitate cu prevederile Constituţiei Republicii Moldova, legilor şi hotărîrilor Parlamentului, ale hotărîrilor, ordonanțelor, dispozițiilor Guvernului, altor acte normative, ale tratatelor internaţionale la care Republica Moldova este parte, precum şi cu prevederile prezentului Statut.
3. Finanţarea şi asigurarea tehnico-materială a activităţii Centrului se efectuează din contul şi în limita alocaţiilor aprobate anual în bugetul de stat şi din alte surse neinterzise de lege.
4. Patrimoniul Centrului se constituie din bunurile transmise în folosinţă în modul stabilit de lege; bunurile procurate din contul prestării serviciilor contra plată; mijloacele financiare şi bunurile dobîndite din activităţile desfăşurate în bază de contracte; sponsorizările, donaţiile şi suportul acordat de persoanele juridice şi fizice din ţară şi de peste hotare, precum şi alte surse permise de lege.

**Capitolul II.**

**Misiunea, funcţiile, atribuţiile şi drepturile Centrului**

1. *Misiune**a* Centrului constă în asigurarea, organizarea şi desfăşurarea programelor de formare continuă şi dezvoltare a carierei, de tip integrat, specializat și a altor activități de pregătire de nivel departamental, ministerial, precum şi, după caz, cu vocaţie naţională şi internaţională, în beneficiul instituţiilor de aplicare a legii, a structurilor şi personalului MAI.
2. *Funcţiile de bază* *ale Centrului sînt:*
3. formarea subofițerilor de politie, subofițerilor de carabinieri, precum şi a altor categorii de personal, potrivit necesarului MAI;
4. formarea ofițerilor angajați din sursă externă;
5. formarea continuă a angajaţilor MAI prin cursurile prevăzute de reglementările în vigoare;
6. formarea continuă integrată pe domenii de interes comun a personalului MAI şi din instituțiile de aplicare a legii, precum şi din structurile similare ale altor state cu care Republica Moldova are relații de colaborare
7. desfășurarea și a altor activități de formare profesională și conexe, potrivit necesarului MAI și al instituțiilor de aplicare a legii beneficiare.
8. *Atribuțiile principale ale Centrului sînt:*
9. organizarea, desfășurarea sau găzduirea, după caz, a activităților de formare profesională pentru MAI și alte instituții de aplicarea legii;
10. participarea la identificarea necesarului de formare a personalului MAI;
11. formarea continuă a personalului pentru structurile / instituţiile MAI cu responsabilităţi de ordine şi securitate publice, precum şi în alte domenii instituţionale;
12. desfăşurarea de programe de formare profesională continuă pentru creştere în carieră;
13. desfăşurarea sau participarea, după caz, la realizarea de studii, cercetări, evaluări, analize etc. în domeniul aplicării legii;
14. sprijinirea formării profesionale a angajaţilor MAI la locul de muncă;
15. organizarea de activităţi de formare, a altor activităţi de profil prin cooperare internaţională;
16. formarea personalului didactic şi a formatorilor;
17. asimilarea metodelor şi mijloacelor moderne de învăţămînt şi dezvoltarea bazei materiale;
18. realizarea de proiecte de cooperare internaţională şi participarea la accesarea de asistenţă externă pentru dezvoltarea proprie.
19. *Drepturile generale ale Centrului:*
20. stabilirea, în conformitate cu legislaţia, a formelor adecvate de organizare şi de stimulare a muncii care să asigure folosirea eficace şi eficientă a personalului;
21. furnizarea de servicii formative către instituţiile, organizaţiile de stat şi alţi beneficiari sau la solicitarea organizaţiilor de stat, internaţionale şi străine, în condiţiile legii;
22. încheierea de contracte pentru furnizarea de servicii de formare cu diverşi beneficiari;
23. asocierea, în vederea organizării de programe de formare, cu instituţii de învăţămînt acreditate, cu furnizori de formare naţionali, precum şi cu instituţii internaţionale similare;
24. participarea la concursuri în vederea obţinerii de granturi şi burse naţionale, internaţionale, precum şi de la persoane particulare, în condiţiile legii.
25. emiterea, în limitele competenţelor atribuite prin lege, de acte normative cu caracter intern, necesare procesului de învăţămînt, managerial şi administrativ;
26. solicitarea, în limitele competenţelor atribuite, de la autorităţile publice, precum şi de la persoane fizice şi juridice, a informaţiilor necesare pentru realizarea funcţiilor de bază şi a atribuţiilor principale;
27. reprezentarea şi apărarea intereselor sale în instanțele judecătorești și în alte instituții.

**Capitolul III.**

**Organizare şi funcţionare**

**Secţiunea 1.**

**Organismele de conducere colective**

1. Organismele de conducere colective sînt:
2. Colegiul de administrare şi dezvoltare instituţională;
3. Consiliul profesoral.
4. *Colegiul de administrare şi dezvoltare instituţională* (în continuare Colegiul) este organul de conducere colectiv care, în limitele stabilite de actele normative în vigoare şi reglementările interne, asigură respectarea prevederilor legale de organizare şi funcţionare a Centrului în scopul îndeplinirii misiunilor şi obiectivelor organizaţionale.
5. *Consiliul profesoral* (în continuare Consiliul) este organul de conducere colectiv care exercită coordonarea activităţilor de învăţământ şi de asigurare a calităţii procesului educaţional.
6. Componenţa organismelor de conducere, atribuţiile şi modul de îndeplinire a acestora sunt prevăzute în Regulamentul de organizare şi funcţionare a Centrului, aprobat prin ordin al ministrului afacerilor interne.

**Secţiunea 2**

**Conducerea Centrului.**

1. Conducerea Centrului se realizează de director, asistat de directorul adjunct pentru învăţămînt şi de directorul adjunct administrativ.
2. Directorul organizează şi implementează sistemul de management financiar şi control intern şi poartă răspundere managerială pentru administrarea bugetului instituţiei şi a patrimoniului public, aflat în gestiune, realizează conducerea operativă/executivă a Centrului, fiind reprezentantul legal al acestuia în relaţiile cu terţii.
3. *Directorul* realizează managementul financiar şi conducerea operativă / executivă ale Centrului, fiind reprezentantul legal al acestuia în relaţiile cu terţii.
4. Directorul Centrului este numit în funcţie de ministrul afacerilor interne pentru un mandat de 5 ani, care poate fi reînnoit nu mai mult de două ori consecutiv.
5. Directorul Centrului îşi încetează activitatea la expirarea mandatului, în caz de demisie, ori în alte situaţii prevăzute de legislaţia aplicabilă.
6. *Directorii adjuncți* sînt numiți în funcție de către ministrul afacerilor interne, la propunerea directorului, conform condiţiilor stabilite în fişa postului, pentru un mandat de 5 ani, care poate fi reînnoit nu mai mult de două ori consecutiv.
7. În absenţa directorului, atribuțiile acestuia sînt exercitate de către directorul adjunct desemnat.
8. Atribuţiile de bază ale persoanelor din conducerea Centrului şi modul de îndeplinire a acestora sînt prevăzute în Regulamentul de organizare şi funcţionare.

**Secţiunea 3**

**Structura şi personalul Centrului**

1. Structura, statul de personal şi efectivul-limită ale Centrului se aprobă de către ministrul afacerilor interne.
2. Personalul Centrului este constituit din personal cu atribuţii de învăţămînt (cadre didactice titulare, formatori, planificare învăţământ), personal administrativ şi personal auxiliar.
3. Cadrele didactice titulare sînt selectate prin concurs şi efectuează, de regulă, sarcini de învăţămînt complete pe durata anului de studii. Formatorii sînt selectați în modul stabilit de ministrul afacerilor interne şi prestează servicii conform necesarului stabilit de MAI şi Centru.
4. Pentru desfăşurarea activităţilor de instruire şi perfecţionare pot fi invitaţi specialişti, conform necesarului stabilit de MAI şi Centru. Directorul Centrului dispune invitarea acestora pe baze contractuale, cu plata serviciilor în condiţiile legii, ori potrivit înţelegerilor realizate, în situaţia în care activitățile sînt realizate în cadrul atribuţiilor de serviciu sau nu se solicită onorarii.
5. Norma didactică, didactică neauditorială și metodică pentru cadrele didactice titulare constituie echivalentul a 1470 ore astronomice pentru un an de studii, dintre care nu mai puțin de 50% vor constitui activități didactice auditoriale. Norma didactică pentru formatori rezultă din numărul de ore de muncă auditorială prestată.
6. Drepturile şi atribuţiile personalului se stabilesc în Regulamentul de organizare şi funcţionare al Centrului, aprobat prin ordinul ministrului afacerilor interne.
7. Modalitatea de recrutare şi selecţie a personalului cu atribuţii de învăţămînt se stabilesc prin reglementările de profil ale MAI.

**Secţiunea 4**

**Retribuirea muncii**

1. Directorul, directorii adjuncţi, cadrele didactice, personalul administrativ şi personalul auxiliar din cadrul Centrului sânt salarizaţi în conformitate cu prevederile Legii nr. 355 din 23 decembrie 2005 cu privire la sistemul de salarizare în sectorul bugetar.
2. Directorul, directorii adjuncţi, cadrele didactice, personalul administrativ şi personalul auxiliar din cadrul Centrului, care întrunesc condiţiile stabilite pentru a fi formatori, pot profesa activitatea didactică prin cumul.

**Capitolul IV.**

**Formele de pregătire în cadrul Centrului**

**Secţiunea 1**

**Formarea profesională a subofiţerilor**

1. Centrul asigură formarea subofițerilor de politie şi subofiţerilor de carabinieri, precum şi pentru alte specialităţi necesare MAI şi instituţiilor de aplicare a legii, la solicitarea acestora. Durata studiilor pentru formarea subofiţerilor se stabileşte conform necesităţilor MAI, împreună cu beneficiarii instituţionali, în conformitate cu legislaţia în vigoare.
2. Formele de organizare a formării subofiţerilor sunt:
   1. cu frecvenţă;
   2. la distanţă;
   3. cu frecvenţă redusă;
3. Modul de organizare şi desfășurare a studiilor pentru subofițeri se stabilesc prin reglementările de profil ale MAI.
4. Subofițerii care au beneficiat de formare profesională cu frecvență, semnează angajamentul prin care se obligă ca, după absolvirea cursurilor, să activeze în structurile MAI cel puţin 5 ani. În caz contrar, restituie cheltuielile pentru studii şi întreţinere în cadrul Centrului, în conformitate cu prevederile legislaţiei în vigoare.
5. Persoanelor înmatriculate la formare profesională cu frecvenţă li se acordă statutul de cursant, prevăzut prin reglementările interne ale MAI.
6. Formarea profesională a subofiţerilor se efectuează în modul stabilit prin reglementările interne ale MAI, în baza planurilor de învăţămînt avizate de beneficiarii instituţionali, aprobate de MAI şi Ministerul educaţiei, culturii şi cercetării.
7. Drepturile şi obligaţiile persoanelor care frecventează cursurile de formare profesională a subofiţerilor, precum şi aspectele privitoare la organizarea şi desfășurarea procesului de învățămînt, sânt prevăzute în Regulamentul de organizare şi funcţionare al Centrului, respectiv în Regulamentul de ordine internă.

**Secţiunea 2**

**Formarea profesională continuă a ofiţerilor şi altor categorii de personal**

1. Cursurile de formare profesională continuă a ofiţerilor şi altor categorii de personal al MAI se organizează pe baza necesarului de pregătire, identificat conform reglementărilor în vigoare, precum şi la solicitarea beneficiarilor. Anual, Centrul elaborează oferta educaţională care conţine cursurile planificate în perioada respectivă, potrivit necesităţilor şi capacităţilor instituţionale.
2. Formarea profesională continuă ofiţerilor şi altor categorii de personal se efectuează pe baza planurilor de învăţămînt avizate de beneficiarii instituţionali, aprobate de MAI şi Ministerul educaţiei, culturii şi cercetării.
3. Absolvenţilor cursurilor de formare profesională continuă li se eliberează actele de studii care atestă competențele profesionale dobîndite.
4. Cheltuielile legate de organizarea şi desfăşurarea cursurilor de formare continuă se suportă în limita bugetului aprobat Centrului sau, după caz, din resurse financiare ale beneficiarilor.
5. Personalului din cadrul subdiviziunilor MAI, delegat la cursuri de formare continuă, li se menţine locul de muncă (funcţia), fără afectarea drepturilor salariale pentru perioada respectivă. Subdiviziunea care desemnează personal la formare continuă compensează cheltuielile de deplasare, în conformitate cu prevederile legislaţiei.
6. În cadrul Centrului pot fi organizate, pe baze contractuale, cursuri de formare continuă pentru angajaţii instituţiilor de aplicare a legii şi alţi beneficiari.

**Capitolul IV.**

**Dispoziţii speciale**

1. După intrarea în vigoare a prezentului Statut, MAI elaborează cadrul de reglementare subsecvent şi va asigura desemnarea personalului Centrului conform calendarului operaţionalizării.
2. Guvernul, în termen de o lună din data intrării în vigoare a prezentei hotărîri, propune Parlamentului Republicii Moldova amendarea cadrului de reglementare cu privire la sistemul de salarizare în sectorul bugetar, în vederea stabilirii cuantumului de salarizare a cadrelor didactice şi formatorilor din cadrul CIPAL.

Anexa nr. 2

la Hotărîrea Guvernului nr.\_\_\_\_

din ”\_\_\_\_ ” \_\_\_\_\_\_\_\_\_\_\_\_ 2017

**PLAN DE ACŢIUNI**

**pentru anii 2017-2021 privind constituirea Centrului integrat de pregătire pentru aplicarea legii**

**al Ministerului Afacerilor Interne**

| **Acţiuni** | **Subacţiuni** | **Indicatori de performanţă** | **Termene de realizare** | **Instituţii responsabile** | **Costul estimat (mii lei)** | **Sursa**  **de finanţare** |
| --- | --- | --- | --- | --- | --- | --- |
| **OBIECTIVUL Nr. 1.** **REALIZAREA CADRULUI DE REGLEMENTARE, ORGANIZATORIC ŞI FUNCŢIONAL** | | | | | | |
| **1.1. Realizarea cadrului juridic pentru constituirea, organizarea şi funcţionarea Centrului integrat de pregătire pentru aplicarea legii (CIPAL)** | 1.1.1. Aprobarea Hotărîrii Guvernului cu privire la modificarea destinaţiei unui teren, în corespundere cu parametrii tehnici evaluaţi în cadrul Studiului de fezabilitate | Hotărîre de Guvern aprobată | Semestrul II 2017 | Ministerul Afacerilor Interne | 1.000,00 | În limita mijloacelor bugetare alocate.  Suport complimentar pentru Reforma Poliţiei  CRIS:  ENI/2015/038-144, finanţat în cadrul Instrumentului european de vecinătate  (Twinning privind reforma instruirii iniţiale şi continue a sistemului de poliţie) |
| 1.1.2. Aprobarea Regulamentului de organizare şi funcţionare a CIPAL, a structurii organizatorice şi efectivului limită al acestuia | 1) Regulament, aprobat prin ordinul ministrului afacerilor interne.  2) Structură organizatorică şi efectiv limită, aprobate prin ordinul ministrului afacerilor interne | Semestrul II 2017 | Ministerul Afacerilor Interne |
| 1.1.3. Realizarea raportului privind domeniul de intervenţie juridică pentru asigurarea funcţionalităţii CIPAL | 1) Raport elaborat.  2) Domenii de intervenţie identificate | Semestrul II 2018 | Ministerul Afacerilor Interne |
| 1.1.4. Elaborarea şi aprobarea cadrului de reglementare subsecvent operaţionalizării CIPAL | Număr de acte normative aprobate | Trimestrul I 2019-Trimestrul III 2020 | Ministerul Afacerilor Interne |
| **1.2. Angajarea şi pregătirea personalului CIPAL, conform etapelor de operaţionalizare** | 1.2.1. Selectarea şi angajarea personalului de conducere | 100% de personal de conducere, selectat şi angajat. | Trimestrul I  2018 | Ministerul Afacerilor Interne | 6.000,00 | În limitele alocaţiilor bugetare aprobate  Suport complimentar pentru Reforma Poliţiei  CRIS:  ENI/2015/038-144, finanţat în cadrul Instrumentului european de vecinătate  (Twinning privind reforma instruirii iniţiale şi continue a sistemului de poliţie) |
| 1.2.1. Selectarea, angajarea și instruirea personalului administrativ şi auxiliar | 1) 100% de personal administrativ şi auxiliar selectat şi angajat și instruit.  2) Structurile administrative şi de suport managerial, constituite şi funcţionale | Faza I:  Semestrul I 2020  Faza II:  Semestrul I 2021 | Ministerul Afacerilor Interne |
| 1.2.3. Selectarea, angajarea și instruirea cadrelor didactice titulare | 1) 100% de cadre didactice titulare, selectate, angajate și instruite;  2) Structuri didactice constituite şi funcţionale | Faza I:  Trimestrul IV 2019-Trimestrul II 2020  Faza II:  Trimestrul IV 2020-Trimestrul II 2021 | Ministerul Afacerilor Interne |
| 1.2.5. Constituirea şi operaţionalizarea structurilor colegiale | Structuri colegiale, constituite şi funcţionale | Trimestrul III 2020 | Ministerul Afacerilor Interne |
| **OBIECTIVUL Nr. 2.** **ORGANIZAREA ŞI DESFĂŞURAREA FORMĂRII PROFESIONALE** | | | | | | |
| **2.2. Elaborarea documentelor de organizare, planificare, desfăşurare şi evidenţă a formării profesionale, precum şi a suporturilor de curs aferente** | 2.2.1. Elaborarea documentelor de organizare, planificare, desfăşurare şi evidenţă a formării profesionale (Faza I | Documentele de organizare, planificare, desfăşurare şi evidenţă a formării profesionale, elaborate şi aprobate (Faza I) | Faza I:  Trimestrul II 2018-Trimestrul III 2019 | Ministerul Afacerilor Interne | 10.000,00 | Suport complimentar pentru Reforma Poliţiei  CRIS:  ENI/2015/038-144, finanţat în cadrul Instrumentului european de vecinătate  (Twinning privind reforma instruirii iniţiale şi continue a sistemului de poliţie) |
| 2.2.2. Elaborarea suporturilor de curs (Faza II) | Suporturile de curs, elaborate şi aprobate (Faza II) | Faza II:  Trimestrul II 2019  Trimestrul III 2020 | Ministerul Afacerilor Interne |
| **2.3. Organizarea şi desfăşurarea formării personalului prevăzut în mijloacele de verificare aferente Suportului bugetar al Uniunii Europene** | 2.3.1. Operaţionalizarea parţială a CIPAL, prin recrutarea, selectarea şi absolvirea cursurilor la formarea iniţială şi formarea continuă | 1) 200 cursanţi ai Poliţiei şi Trupelor de carabinieri, absolvenţi ai cursurilor la formarea iniţială.  2) 400 angajaţi ai structurilor MAI, absolvenţi ai cursurilor la formarea continuă | Seria I și II – septembrie – decembrie 2020  Seria III și IV – ianuarie – aprilie 2021  Seria V și IV – septembrie - decembrie 2021 | Ministerul Afacerilor Interne | 9.520,00 | În limitele alocaţiilor bugetare aprobate.  Suport complimentar pentru Reforma Poliţiei CRIS:  ENI/2015/038-144, finanţat în cadrul Instrumentului european de vecinătate  (Twinning privind reforma instruirii iniţiale şi continue a sistemului de poliţie) |
| 2.3.2. Operaţionalizarea completă a CIPAL | 1) 400 cursanţi ai Poliţiei şi carabinieri, selectaţi şi recrutaţi la cursurile pentru formarea iniţială.  2) 1600 angajaţi ai structurilor MAI şi ai altor autorităţi de aplicare a legii, absolvenţi ai cursurilor la formarea continuă | Septembrie 2021 | Ministerul Afacerilor Interne |
| **OBIECTIVUL Nr. 3.** **PROIECTAREA, CONSTRUIREA, AMENAJAREA, DOTAREA ŞI DEZVOLTAREA CIPAL** | | | | | | |
| **3.1. Proiectarea sediului CIPAL şi a infrastructurii aferente** | 3.1.1. Obţinerea Certificatului de urbanism pentru proiectarea lucrărilor de construcţii a CIPAL | Certificat de urbanism, emis de autorităţile responsabile | Semestrul II  2017 | Ministerul Afacerilor Interne | **~~-~~** | În limitele alocaţiilor bugetare aprobate |
| 3.1.2. Realizarea documentaţiei de proiect de execuţie şi deviz pentru construcţia CIPAL | Documentaţiei de proiect de execuţie şi deviz elaborată, recepţionată şi verificat | Octombrie 2017– Iunie 2018 | Ministerul Afacerilor Interne | 12.600,00 | Suport bugetar pentru Reforma Poliţiei  CRIS: ENI/2015/038-144, finanţat în cadrul Instrumentului european de vecinătate |
| 3.1.3. Verificarea proiectului tehnic şi obţinerea avizelor necesare construcţiei obiectivului | Proiect tehnic, avizat de ÎS „Institutul de Proiectări pentru Organizarea Teritoriului | Trimestrul II 2018 | Ministerul Afacerilor Interne | 1.100,00 |
| **3.2. Construcţia sediului, realizarea infrastructurii, instalarea comunicaţiilor şi amenajarea teritoriului CIPAL** | 3.2.1. Achiziţia lucrărilor de construcţie a sediului CIPAL şi infrastructurii aferente | 1) Caiete de sarcini elaborate.  2) Procedură de licitaţie, lansată | Mai -Iunie 2018 | Ministerului Afacerilor Interne | 210.000,00 | Suport pentru Reforma Poliţiei CRIS: ENI/2015 /038-144, finanţat în cadrul Instrumentului european de vecinătate |
| 3.2.2. Efectuarea lucrărilor de construcţii pentru operaţionalizarea parţială a CIPAL (sistematizare, infrastructură, instalare a comunicaţiilor - Faza I) | 1) Calendarul de execuţie a lucrărilor, realizat şi respectat  2) Lucrările planificate, desfăşurate conform Calendarul de execuţie a lucrărilor | Trimestrul III 2018-Trimestrul III 2020 | Ministerul Afacerilor Interne. |
| 3.2.3. Efectuarea lucrărilor de construcţii pentru operaţionalizarea completă a CIPAL (infrastructură, finisaje şi amenajare a teritoriului - Faza II) | 1) Calendarul de execuţie a lucrărilor, realizat şi respectat  2) Lucrările planificate, desfăşurate conform Calendarul de execuţie a lucrărilor | Trimestrul II 2019 – Trimestrul III 2021 | Ministerul Afacerilor Interne. | 262.000,00 | Surse externe de finanțare |
| 3.3.4. Dotarea cu echipamente, mijloace şi bunuri pentru operaţionalizarea parţială a CIPAL (faza - I) | Echipamente, mijloace şi bunuri, achiziţionate potrivit planurilor anuale de achiziţii aprobate | Trimestrul II - III 2020 | Ministerul Afacerilor Interne. | 42.000,00 | În limitele alocațiilor bugetare aprobate Surse externe de finanțare |
| 3.3.5. Dotarea cu echipamente, mijloace şi bunuri pentru operaţionalizarea completă a CIPAL (faza - II) | Echipamente, mijloace şi bunuri, achiziţionate potrivit planurilor anuale de achiziţii aprobate | Trimestrul II - III 2021 | Ministerul Afacerilor Interne. | 64.000,00 | În limitele alocațiilor bugetare aprobate Surse externe |
| 3.3.6. Recepţia finală a lucrărilor de construcţii, infrastructură, instalare a comunicaţiilor şi amenajare a teritoriului CIPAL | Documentele de recepţie finală cantitativă şi calitativă a lucrărilor de construcţii, infrastructură, instalare a comunicaţiilor şi amenajare a teritoriului CIPAL, aprobate de Beneficiar | Faza I:  Iulie – august 2020  Faza II:  Iulie – august 2021 | Ministerul Afacerilor Interne | **-** | În limitele alocaţiilor bugetare aprobate de finanțare |
| **3.4. Asigurarea capacităţilor administrative şi logistice pentru sustenabilitatea şi dezvoltarea CIPAL** | 3.4.1. Asigurarea prin programele de dotare, a echipamentelor, mijloacelor, bunurilor, consumabilelor şi materialelor necesare CIPAL | 1) Mecanisme şi instrumente, stabilite şi aplicate  2) Proiecte, elaborate şi aprobate  3) Parteneriate, stabilite | Trimestrul IV 2021 | Ministerul Afacerilor Interne | 17.388,63 | În limitele alocaţiilor bugetare aprobate Surse externe de finanțare |
| 3.4.2. Asigurarea sustenabilităţii şi dezvoltării instituţionale a CIPAL | 1) Plan de dezvoltare instituţională a CIPAL pentru anii 2022-2025, aprobat  2) Mecanisme şi instrumente de asigurare a sustenabilităţii, stabilite şi aplicate | Trimestrul IV 2021 | Ministerul Afacerilor Interne |